b'\n_START_ARTICLE_\nEvaldas Kazys Maldutis\n_START_PARAGRAPH_\nEvaldas Kazys Maldutis (g. 1941 m. spalio 31 d. Kaune) \xe2\x80\x93 Lietuvos fizikas, habilituotas fizini\xc5\xb3 moksl\xc5\xb3 daktaras.\n_START_SECTION_\nBiografija\n_START_PARAGRAPH_\n1965 m. baig\xc4\x97 Maskvos universitet\xc4\x85. 1970 m. ten pat apgyn\xc4\x97 disertacij\xc4\x85 \xe2\x80\x9eNetiesini\xc5\xb3 kristal\xc5\xb3 suardymas lazerio spinduliavimu\xe2\x80\x9c, fizikos ir matematikos moksl\xc5\xb3 kandidatas. 1986 m. TSRS moksl\xc5\xb3 akademijos Bendrosios fizikos institute apgyn\xc4\x97 disertacij\xc4\x85 \xe2\x80\x9eKiet\xc5\xb3 skaidri\xc5\xb3j\xc5\xb3 med\xc5\xbeiag\xc5\xb3 optini\xc5\xb3 savybi\xc5\xb3 keitimas ir med\xc5\xbeiag\xc5\xb3 suardymas lazerio impulsiniu spinduliavimu\xe2\x80\x9c, fizikos ir matematikos moksl\xc5\xb3 daktaras._NEWLINE_1968\xe2\x80\x931971 m. Vilniaus universiteto d\xc4\x97stytojas, 1971\xe2\x80\x931977 m. dirbo Puslaidininki\xc5\xb3 fizikos institute. 1977\xe2\x80\x931989 m. Fizikos instituto Lazerin\xc4\x97s optikos skyriaus, 1977\xe2\x80\x931979 m. eksperimentini\xc5\xb3 prietais\xc5\xb3 gamybos vadovas. 1985\xe2\x80\x931987 m. dar ir direktoriaus pavaduotojas. 1995\xe2\x80\x932003 m. gyveno JAV, dirbo mokslin\xc4\xaf darb\xc4\x85, d\xc4\x97st\xc4\x97 Jeilio, Boulderio universitetuose. Nuo 2004 m. Lietuvos karo akademijos Taikom\xc5\xb3j\xc5\xb3 moksl\xc5\xb3 katedros ved\xc4\x97jas. Nuo 1988 m. profesorius.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 tyrim\xc5\xb3 kryptys: optini\xc5\xb3 med\xc5\xbeiag\xc5\xb3 atsparumas lazerio spinduliuotei, lazeri\xc5\xb3 k\xc5\xabrimas ir spinduliuot\xc4\x97s parametr\xc5\xb3 valdymas, netiesin\xc4\x97s optikos rei\xc5\xa1kiniai, lazeri\xc5\xb3 taikymas. Atrado, kad spinduliuot\xc4\x97s ir terp\xc4\x97s s\xc4\x85veikos geometrija turi poveik\xc4\xaf optini\xc5\xb3 med\xc5\xbeiag\xc5\xb3 ribiniam atsparumui lazerio spinduliuotei. I\xc5\xa1tyr\xc4\x97 lazerin\xc4\x97s spinduliuot\xc4\x97s fokusavimosi, priverstin\xc4\x97s Brillouino sklaidos ir netiesin\xc4\x97s sugerties poveik\xc4\xaf optiniam med\xc5\xbeiag\xc5\xb3 suirimui, med\xc5\xbeiagos atsparumo ma\xc5\xbe\xc4\x97jim\xc4\x85 j\xc4\x85 veikiant pasikartojan\xc4\x8diais lazerio impulsais. Daugiau kaip 150 mokslini\xc5\xb3 straipsni\xc5\xb3, 13 i\xc5\xa1radim\xc5\xb3 autorius.'